SPRÁVA KOMISIE EURÓPSKEMU PARLAMENTU A RADE Vykonávanie dvoch spoločných politických vyhlásení k vysvetľujúcim dokumentom o transpozícii smerníc členskými štátmi /* COM/2013/0788 final */





SPRÁVA KOMISIE EURÓPSKEMU PARLAMENTU A RADE Vykonávanie dvoch spoločných politických vyhlásení k vysvetľujúcim dokumentom o transpozícii smerníc členskými štátmi 1. Úvod Európska únia nemôže dosiahnuť svoje politické ciele, pokiaľ právne predpisy EÚ nie sú účinne vykonávané. Zatiaľ čo členské štáty sú zodpovedné za správnu a včasnú transpozíciu smerníc, úlohou Komisie ako strážkyne zmlúv je kontrolovať, či tak konajú. Na tento účel musia byť informácie, ktoré členské štáty poskytujú Komisii, jasné a presné, ako zdôraznil Súdny dvor pri viacerých príležitostiach[1]. Preto v septembri 2011 členské štáty a Komisia vydali spoločné politické vyhlásenie k vysvetľujúcim dokumentom[2]. V októbri Európsky parlament, Rada a Komisia vydali ďalšie spoločné politické vyhlásenie[3]. Tieto dve vyhlásenia vytvárajú nový rámec, podľa ktorého členské štáty poskytujú podporné informácie o tom, ako transponovali smernice[4] do svojich právnych predpisov. V druhom vyhlásení sa od Komisie požaduje, aby podala správu Európskemu parlamentu a Rade do 1. novembra 2013. Táto správa skúma uplatňovanie vyhlásení za posledné dva roky. 2. Spoločné politické vyhlásenia Prvé vyhlásenie pripomína všeobecnú zásadu, že členské štáty sú zodpovedné za vykonávanie práva EÚ a Komisia za dohľad nad jeho uplatňovaním. Na tento účel sa od členských štátov v odôvodnených prípadoch môže vyžadovať, aby pri oznamovaní transpozičných opatrení Komisii k nim pripojili vysvetľujúce dokumenty. Funkciou týchto dokumentov je objasniť vzťah medzi prvkami smernice a zodpovedajúcimi časťami vnútroštátnych nástrojov. Dokumenty môžu mať formu tabuliek zhody alebo iných dokumentov slúžiacich na rovnaký účel. V druhom vyhlásení sa potvrdzuje dohoda o novom rámci medzi členskými štátmi a Komisiou a stanovuje sa nové vzorové odôvodnenie, ktoré sa má vložiť do smerníc, v prípade ktorých je odôvodnené predloženie vysvetľujúcich dokumentov[5]. Nový rámec je určený na zlepšenie kvality informácií o transpozícii smerníc. Skutočnosť, či treba poskytnúť vysvetľujúce dokumenty a či príslušná žiadosť je tomu primeraná, sa posudzuje samostatne od prípadu k prípadu, berúc do úvahy zložitosť smernice a jej transpozície. Európsky parlament požiadal Komisiu, aby mu systematicky poskytovala dôvody svojho rozhodnutia o tom, či požadovať, alebo nepožadovať vysvetľujúce dokumenty ku každému príslušnému spisu[6]. 3. Zavedenie nového rámca Nový rámec nadobudol platnosť 1. novembra 2011. Na všetky nové a prerokúvané návrhy smerníc v rámci riadneho legislatívneho postupu sa od tohto dátumu vzťahujú nové pravidlá. V záujme jednotnosti Komisia uplatňuje nový rámec aj na delegované a vykonávacie akty. Komisia vydala všetkým svojim oddeleniam interné usmernenia o uplatňovaní nových pravidiel. Usmernenia obsahujú kritériá a predbežný kontrolný zoznam, ktorý sa použije na posúdenie, či treba požadovať vysvetľujúce dokumenty. V dôvodovej správe každého nového návrhu smernice by sa mali uviesť dôvody, prečo je alebo nie je potrebné požadovať vysvetľujúce dokumenty. Operatívne Komisia: – zmenila vzor pre smernice tak, aby obsahoval automatické upozornenie na potrebu posúdiť, či treba požadovať vysvetľujúce dokumenty, – upravila IT nástroj, aby akceptoval vysvetľujúce dokumenty. Nahlásenie vnútroštátnych transpozičných opatrení sa bude môcť vykonať, aj keď tieto dokumenty nebudú poskytnuté, avšak členské štáty budú mať možnosť vložiť tabuľky zhody, ak si to želajú, – identifikovala návrhy, ktoré boli prijaté, ale neobsahovali riadne odôvodnenie alebo obsahovali zastarané znenie tabuliek zhody, a nariadila príslušným oddeleniam zmeniť tieto návrhy v súlade s novou politikou tým, že Rade a Parlamentu ako spoluzákonodarcom predložia príslušné odôvodnenia. Ak odôvodnenie nebolo zahrnuté do návrhu v čase jeho prijatia, bolo zaslané spoluzákonodarcom neskôr v neoficiálnom dokumente. Prerokúvané návrhy, ktoré Komisia prijala so záväznou povinnosťou v právnom texte, že treba poskytnúť tabuľku zhody, boli opravené alebo sa opravia tým, že sa spoluzákonodarcom oznámi v liste relevantné odôvodnenie. 4. Súčasný stav Od 1. novembra 2011 Komisia prijala 67 návrhov smerníc a v prípade 29 z nich požadovala vysvetľujúce dokumenty. Ďalších 48 návrhov bolo 1. novembra 2011 u spoluzákonodarcoch ešte predmetom rokovania. V 19 z týchto prípadov Komisia požadovala vysvetľujúce dokumenty. Od 1. novembra 2011 prijali spoluzákonodarcovia 38 smerníc a v prípade 15 z nich (pozri prílohu) schválili žiadosť Komisie o vysvetľujúce dokumenty. 5. Výzvy počas legislatívneho postupu Aj keď vyhlásenia odrážajú jasnú predstavu zákonodarcu o politike vysvetľujúcich dokumentov, pri rokovaniach o niektorých nedávnych návrhoch vyšli najavo rozdiely v interpretácii. V jednom konkrétnom prípade po intenzívnych rokovaniach medzi spoluzákonodarcami sa nakoniec odsúhlasila výnimka, podľa ktorej sa k štandardnému odôvodneniu pripojí ustanovenie, ktoré členské štáty zaväzuje k poskytovaniu podrobnejších informácií o transpozícii[7]. V ďalšom prípade sa našlo ad hoc riešenie mimo rámca politických vyhlásení, pretože otázka vysvetľujúcich dokumentov nebola predložená v správnom momente v rámci legislatívneho postupu. V tomto prípade Komisia namiesto štandardného odôvodnenia vyjadrila svoje stanovisko prostredníctvom osobitného listu členským štátom[8]. 6. Záver Na základe nového rámca pre vysvetľujúce dokumenty Komisia systematicky poskytuje zákonodarcovi odôvodnenie v prípadoch, keď sa požadujú vysvetľujúce dokumenty. Zákonodarca uznal tieto požiadavky, pokiaľ ide o smernice, ktoré boli prijaté. Úplné posúdenie nového rámca zatiaľ nie je možné. Hoci nový rámec sa uplatňuje od 1. novembra 2011 a prvý návrh so štandardným odôvodnením bol prijatý v decembri 2011, je povinná lehota na transpozíciu pre členské štáty až do 25. decembra 2013[9]. Ďalšie budú nasledovať v roku 2014. Dovtedy nebude možné posúdiť, ako si členské štáty plnia svoje záväzky. Úplnejšie posúdenie bude preto možné len potom, čo Komisia dostane vysvetľujúce dokumenty k reprezentatívnemu počtu smerníc. Komisia bude o tom informovať Európsky parlament a Radu vo svojej výročnej správe o kontrole uplatňovania práva EÚ. [1] Rozsudok Súdneho dvora zo 16. júla 2009 vo veci C-427/07, bod 107 a tam citovaná judikatúra. [2] Spoločné politické vyhlásenie členských štátov a Komisie z 28. septembra 2011 k vysvetľujúcim dokumentom (Ú. v. EÚ C 369, 17.12.2011, s. 14). [3] Spoločné politické vyhlásenie Európskeho parlamentu, Rady a Komisie z 27. októbra 2011 k vysvetľujúcim dokumentom (Ú. v. EÚ L 369, 17.12.2011, s. 15). [4] Tieto vyhlásenia nasledovali po zdĺhavých diskusiách o povinných „tabuľkách zhody“, ktoré Komisia požadovala vo svojich návrhoch smerníc od roku 2003. Vo väčšine prípadov Rada tejto žiadosti nevyhovela. [5] Toto odôvodnenie znie takto: „V súlade so spoločným politickým vyhlásením členských štátov a Komisie k vysvetľujúcim dokumentom z 28. septembra 2011 členské štáty v odôvodnených prípadoch priložili k svojim transpozičným opatreniam jeden alebo viac dokumentov vysvetľujúcich vzťah medzi prvkami smernice a zodpovedajúcimi časťami vnútroštátnych transpozičných nástrojov. Pokiaľ ide o túto smernicu, zákonodarca považuje predloženie týchto dokumentov za odôvodnené.“ [6] List predsedu Európskeho parlamentu predsedovi Komisie zo 17. novembra 2011. [7] V článku 162 smernice Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES sa uvádza: „Ak dokumenty pripojené k oznámeniu o transpozícii opatrení prijatých členskými štátmi nepostačujú na úplné posúdenie súladu transponovaných ustanovení s určitými ustanoveniami tejto smernice, Komisia môže ... od členských štátov požadovať, aby poskytli podrobnejšie informácie o transpozícii a vykonávaní ...“. [8] Počas legislatívneho postupu na návrh legislatívneho rámca pre vyhľadávanie, prieskum a ťažbu ropy a zemného plynu na mori [KOM(2011) 688] sa právna forma zmenila z nariadenia na smernicu a štandardné odôvodnenie sa nevložilo. [9] Smernica Európskeho parlamentu a Rady 2011/98/EÚ z 13. decembra 2011 o jednotnom postupe vybavovania žiadostí o jednotné povolenie na pobyt a zamestnanie na území členského štátu pre štátnych príslušníkov tretích krajín a o spoločnom súbore práv pracovníkov z tretích krajín s oprávneným pobytom v členskom state.